Igjen – takk for oppfølgingssvaret. Det var det eg prøvde å gå litt vidare på, som statsråden sa, at også frå norsk side har det vore svikt i oppfølginga av rutinane i denne konkrete saka. Eg veit ikkje kor mykje statsråden vil gå inn i akkurat denne saka – men likevel: Kva blir gjort også overfor transportselskapa og næringa frå politiske myndigheiter og frå Noregs side? Vi veit at det er ei utbreidd frykt både blant sjåførane og transportselskapa. Det er òg selskap som endåtil har sagt at dei vil vurdere å slutte å køyre den slags transportar nedover til Italia på grunn av faren ved det som skjer. I tillegg til at ein finn ut kva som kan gjerast konkret frå norsk side dersom det har vore ein svikt her, slik som statsråden seier, kan ein gå ut med god informasjon til næringa om det som blir gjort. For det er heilt korrekt – og det er veldig gledeleg – at etter 2002 og 2003 er dette det første tilfellet av slik bandittverksemd i alle fall eg kjenner til.